### **RÆLINGEN KUNSTFORENING (RKF) – VEDTEKTER**

**Gjeldende fra og med 9. februar 2024**

**§1 Foreningens navn og formål**

Rælingen kunstforening er åpen for alle.

Foreningens formål er å arbeide for økt interesse for bildende kunst og kunsthåndverk.

Foreningen skal engasjere seg i allment kulturarbeid ved å arrangere utstillinger, møter, kåserier og konserter.

Foreningen v/styret kan tildele stipend til en person som arbeider med bildende kunst.

Vedkommende må være bosatt i Rælingen eller være medlem av Rælingen kunstforening.

**§2 Medlemskap**

Medlemmer plikter å betale årskontingent fastsatt av årsmøtet, kontingent fastsettes med satser for enkeltmedlemmer og familiemedlemskap. Medlemmer som ikke betaler kontingent i to påfølgende år strykes av medlemsregisteret.

Medlemmer som motarbeider foreningen og dens formål kan av årsmøtet utelukkes som medlem. Før et slikt vedtak kan fattes skal vedkommende ha hatt anledning til å uttale seg.

**§3 Oppgaver**

For å fremme foreningens formål skal det søkes stønad fra offentlige myndigheter og andre institusjoner.

Hjelp/stønad kan også søkes fra andre. Til stønad må det ikke være knyttet betingelser som strider mot intensjonene i foreningens vedtekter.

**§4 Innkjøp av kunst – rådgivning ved kjøp av kunst for offentlige midler.**

Foreningen skal anskaffe kunst til egen kunstsamling. Kunstverkene kan nyttes til utsmykking på offentlige steder i Rælingen for kortere eller lengre perioder. Styret har ansvaret for slike anskaffelser.

Foreningen skal ved behov påta seg rådgivende virksomhet ved anskaffelse av kunst for offentlige formål i Rælingen.

**§5 Samarbeid med andre.**

Foreningen skal være åpen for samarbeid med enkeltpersoner, andre lag eller foreninger som arbeider med andre kulturoppgaver. Samarbeid med og eventuelt medlemskap i andre foreninger avgjøres av styret.

**§ 6 Årsmøtet.**

Årsmøtet holdes hvert år innen 1. mars. Det innkalles til årsmøte med 4 ukers varsel. Innkallingen skal inneholde dagsorden, tid og sted for årsmøtet.

Årsmøtet behandler årsmelding, regnskap, innkomne saker og valg. Saker som ønskes behandlet på årsmøtet må være sendt styret innen 3 uker før møtet. Årsmelding og regnskap følger kalenderåret og legges frem i årsmøtet.

**§ 7 Styre**

Styret består av minst 8 medlemmer.

Styremedlemmene velges for 2 år av gangen – halvparten hvert år.

Blant styremedlemmene velger årsmøtet leder for ett år.

Styret konstituerer seg selv på første styremøte.

Årsmøtet velger for ett år:

* 2 revisorer
* 4 medlemmer til huskomiteen
* 3 medlemmer til valgkomiteen

**§8 Ekstraordinært årsmøte**

Ekstraordinært årsmøte kan avholdes når styret vedtar det, eller når minst 1/3 av medlemmene krever det.

Ekstraordinært årsmøte skal avholdes snarest mulig og innkalles med minimum 4 ukers varsel.

Det ekstraordinære årsmøtet kan bare behandle den/de sakene som fremgår av innkallingen.

**§9 Datterforeninger**

Foreningen har følgende datterforeninger:

* Maleklubb
* Fotoklubb
* Viseklubb
* Åpen stue

Hver datterforening har en kontaktperson i styret.

**§10 Møteledelse og hvordan saker avgjøres.**

Alle saker avgjøres ved alminnelig flertall. Ved stemmelikhet har leder dobbeltstemme.

**§11 Styret**

Rælingen kunstforening ledes og forpliktes av styret som er høyeste myndighet mellom årsmøtene. Styret er beslutningsdyktig når minst halvparten av styrets medlemmer er tilstede.

**§12 Huskomite.**

Huskomiteen består av 4 medlemmer. Huskommiteen skal ha en kontaktperson i styret. Huskomiteen bestyrer Sandbekkstua i henhold til avtale med kommunen.

**§13 Vedtektsendringer**

Vedtektsendringer kan bare foretas av årsmøtet med 2/3 flertall.

**§14 Oppløsning av foreningen.**

Foreningens protokoller, regnskaper og andre arkivalia er foreningens eiendom. Foreningen kan bare oppløses ved at to etterfølgende årsmøter går inn for dette med 2/3 flertall.

Foreningens aktiva går i tilfelle til det formål som oppløsningsmøtet bestemmer.